Нобэрэ пщэдейрэ
ЩэкIуэгъуэм и 1, махуэку
Урысей Федерацэм и Суд приставхэм я махуэщ
1520 гъэм Магеллан и псы дэжыпIэр зэрыщыIэр къахутащ. Абы и бгъуагъыр километритIрэ метр щитIрэ къудейщ зэрыхъур, ауэ Америкэ Ипщэмрэ Огненная Земля щIыналъэмрэ зэпегъэщхьэхукI.
1800 гъэм США-м и унафэщIхэм ящыщу япэу Адамс Джон Iэпхъуащ президентхэм я хэщIапIэщIэм — иджыпсту ахэр Унэ ХужькIэ зэджэм.
1857 гъэм Урысейм япэ пощт маркэр къыщыдагъэкIащ. Абы щхьитI зыфIэт бгъэм и сурэт тетт, и уасэр кIэпIейкIипщIт.
1897 гъэм Турин дэт университетым и студентхэм къы-зэрагъэпэщащ «Ювентус» (Италие) футбол командэр. Иджы ар дуней псом щыцIэрыIуэ клуб лъэщщ.
1899 гъэм «Варяг» кхъухьыр тенджызым япэу техьащ.
1922 гъэм Налшык парт школ къыщызэIуахащ.
1936 гъэм Налшык Урыс драмэ театр къыщызэIуахащ.
1938 гъэм япэу ягъэунэхуащ Хэку зауэшхуэм и зэманым цIэрыIуэ дыдэ хъуауэ щыта «Катюша» Iэщэм и къарур.
1941 гъэм США-мрэ Канадэмрэ я зэхуакум, Ниагарэ псыкъелъэм щхьэщыту, лъэмыж къыщызэIуахащ. Абы лэгъупыкъу лъэмыжкIэ йоджэ.
1993 гъэм Европэ зэгухьэныгъэр къызэрагъэпэщащ. Иджыпсту абы къэрал 27-рэ хохьэ.
1997 гъэм «Культура» телеканалым лэжьэн щIидзащ.
Дзэ, къэрал къулыкъущIэ, Урысейм и лъэпкъ лIыхъужь Пожарский Дмитрий къызэралъхурэ илъэс 440-рэ ирокъу.
Урыс шахматист, дунейм шахматхэмкIэ и 4-нэ чемпион Алёхин Александр къызэралъхурэ илъэси 126-рэ ирокъу.
КъБР-м и цIыхубэ усакIуэ, Ленин саугъэтым, СССР-м, РСФСР-м я Къэрал саугъэтхэм я лауреат Кулиев Къайсын къызэралъхурэ илъэси 101-рэ ирокъу.
Къэрал, жылагъуэ лэжьакIуэ, щIэныгъэлI, УФ-м щIыхь зиIэ и экономист ГуэбэщIыкI Жантемыр и ныбжьыр илъэс 80 ирокъу.
Медицинэ щIэныгъэхэм я доктор, КъБКъУ-м и профессор Шыгъушэ Хьэсэн къызэралъхурэ илъэс 71-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх къыщешхынущ. Хуабэр махуэм градуси 8 — 9, жэщым градуси 7 — 8 щыхъунущ.
ЩэкIуэгъуэм и 2, мэрем
Журналистхэм щIэпхъаджагъэ якIэлъызезыхьахэр жэуапым емышэлIэныр яхуэмыдэным и дунейпсо махуэщ
1721 гъэм Пётр Езанэр Урысейм и император хъуащ.
1894 гъэм къэрал унафэр IэщIалъхьащ Урысейм и иужьрей император Николай ЕтIуанэм.
1937 гъэм, Октябрь революцэшхуэр илъэс тIощI щрикъум ирихьэлIэу, Кремлым и чэщанитхум щыщIагъэнащ налкъут плъыжьым (рубиным) къыхэщIыкIа вагъуэхэр.
1938 гъэм СССР-м щыяпэу цIыхубзхэм Совет Союзым и ЛIыхъужь цIэр фIащащ. Кхъухьлъатэзехуэхэу Гризодубовэ Валентинэ, Расковэ Маринэ, Осипенкэ Полинэ сымэ Москва щежьэри, къемытIысэхыу КъуэкIыпIэ Жыжьэм нэс лъэтауэ щытащ. Абы папщIэ хуагъэфэщауэ арат а цIэ лъапIэр.
1939 гъэм СССР-м и Совет Нэхъыщхьэм унафэ къищтащ КъухьэпIэ Белоруссиер Совет Союзым къыхэгъэхьэным теухуауэ, ар Белоруссие ССР-м гуэгъэхьауэ.
1942 гъэм Къэбэрдей-Балъкъэр партизан гупыр Хьэбэз щыIэ нэмыцэ быдапIэм теуащ икIи хэщIыныгъэшхуэ иритащ.
1942 гъэм Къэбэрдей бгылъагэ заповедникыр къызэрагъэпэщащ.
2004 гъэм США-м и президенту етIуанэу хахащ Буш Джордж (нэхъыщIэр).
Композитор, цIэрыIуэ, УФ-м гъуазджэхэмкIэ щIыхь зиIэ и лэжьакIуэ, КъБР-м и Къэрал саугъэтым и лауреат Молэ Владимир и ныбжьыр илъэс 79-рэ ирокъу.
Тхыдэ щIэныгъэхэм я доктор, КъБКъУ-м и профессор, ЩIДАА-м и академик Бгъэжьнокъуэ Барэсбий и ныбжьыр илъэс 71-рэ ирокъу.
Геолого-минералогие щIэныгъэхэм я доктор, ЩIДАА-м и академик, Тыркумэным- рэ УФ-мрэ щIэныгъэхэмкIэ щIыхь зиIэ я лэжьакIуэ Абыкъу Лейлэ къыщалъхуа махуэщ.
УсакIуэ, «Адыгэ псалъэ» газетым и корреспондент Лъостэн Музэ къыщалъхуа махуэщ.
Урысей фигуристкэ, УФ-м спортымкIэ щIыхь зиIэ и мастер, Урысейпсо зэпеуэхэм щэнейрэ, Европэ зэхьэзэхуэхэм тхуэнейрэ, дунейм тIэунейрэ щытекIуа, Олимп джэгухэм я чемпионкэ Тотьмянинэ Татьянэ и ныбжьыр илъэс 37-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 8 — 9, жэщым градуси 4 — 5 щыхъунущ.
